
Elfen 2
Bwriedir yr aseiniad yma trafod sut y mae’r ysgol yn datblygu un agwedd benodol ar ei Chynllun Datblygu Ysgol gan adfyfyrio’n feirniadol ar y camau gweithredu, yr effaith a’r sylfaen dystiolaeth. Cyfeirir at yr ysgol fel Ysgol A, er mwyn sicrhau cyfrinachedd. Pwysleisia BERA (2018, t.31) y pwysigrwydd o amddiffyn cyfrinachedd wrth ymgymryd mewn gwaith ymchwil er mwyn cydymffurfio â chyfrifoldebau a chytundebau.

Yn gyntaf, edrychir ar amlinelliad o gyd-destun yr ysgol, yna rhoddir sylw at lenyddiaeth sy’n cefnogi’r cynlluniau datblygu a sut y maent yn cael eu gweithredu, yn ogystal â thynnu sylw at yr elfen a ddewisir. Yna, bydd ffocws ar ddatblygu’r pwynt gweithredu a myfyrio a gwerthuso, cyn dod i gasgliad ar ddiwedd yr aseiniad.

Lleolwyd Ysgol A mewn pentref bach yn ardal Sir Gaerfyrddin sy’n denu disgyblion o’r pentref yn ogystal â disgyblion o’r pentrefi cyfagos. Yn bresennol, mae yna 333 o ddisgyblion ar y gofrestr, gyda deuddeg dosbarth Cymraeg a thri dosbarth cyfrwng Saesneg. Mae 36% o ddisgyblion yn dod o gartrefi lle siaredir Cymraeg yn yr aelwyd. (CDY Ysgol A, 2021, t.3) Noda’r ysgol bod ei disgyblion yn dod o gyfuniad o gefndiroedd breintiedig a ddifreintiedig gyda 10% o ddisgyblion yn gymwys am brydau ysgol am ddim (PYD). Er bod hyn yn sylweddol yn is na’r cyfartaledd, mae’r ffigwr yma yn uwch nag y bu yn ystod y blynyddoedd diwethaf (Estyn, 2020, t.1).

Cyfeiria Llywodraeth Cymru (2014) at Gynllun Datblygu Ysgol (CDY) fel “ddogfen fyw” sy’n hygyrch i holl staff yr ysgol ac yn newid yn barhaus. Er mwyn sicrhau hyn, caiff y CDY ei rhannu i bedwar rhan sy’n gweithredu fel cylchred parhaus. Y cam gyntaf yn y gylchred ydy hunanwerthuso lle mae ysgolion yn gydnabod ei pherfformiad ac yn nodi targedau ar gyfer gwelliant. Yn aml, mae’r cam yma’n cwmpasu tri chwestiwn syml; Sut rydym yn gwneud, sut ydym yn gwybod hyn a sut gallwn wella pethau? Cydnabydda Llywodraeth Cymru (2021) bod hunanwerthuso yn “agwedd ar arweinyddiaeth ysgolion lle mae angen gwella ar hyn o bryd”, ond trwy hunanwerthuso effeithiol, gwelir gwelliant yn ysgolion. Mewn nifer o ysgolion llwyddiannus, maent yn hunanwerthuso trwy gynnwys disgyblion a “trionglu data” (Education Scotland, t.12)

Yr ail gam yn y gylchred ydy gynllunio strategol, golyga hyn ystyried blaenoriaethau a strategaethau er mwyn cyrraedd y targedau a ystyriwyd yn y cam gyntaf. Anoga Llywodraeth Cymru (2016) ysgolion i ‘gyd-gynhyrchu’ yn ystod y cam yma. Golyga hyn gwahodd holl rhanddeiliaid yr ysgol i ymgymryd yn y broses gynllunio ar gyfer y CDY. Gall hyn cynnwys holl staff yr ysgol, disgyblion, rhieni, gofalwyr a llywodraethwyr. Yn ogystal, dengys ymchwil Demetriou a Kyriakides (2012) bod ysgolion sy’n manteisio ar gynnwys y “disgyblion, rhieni a’r gymuned ehangach” yn dangos arferion da ac yn arwain at fwy o debygolrwydd o lwyddiant. Yn amlwg, mae hyn yn agwedd annatol o’r CDY, ac yn strategaeth boblogaidd iawn gydag ysgolion erbyn hyn.

Yn dilyn hyn, symudir ymlaen at y drydedd gam yn y gylchred sef ‘Gwneud gwelliant/gweithredu’. Golyga hyn “rhoi ar waith y camau gweithredu a’r strategaethau a amlinellir yn y cynllun datblygu ysgol.” (Llywodraeth Cymru, 2014, t.16) Er mwyn sicrhau gweithrediad llyfn ac effeithiol yn y rhan yma o’r gylchred, mae’n hanfodol cynnwys yr holl fanylion, megis pwy sy’n gyfrifol am ba agweddau, camau gweithredu ac erbyn pryd mae angen cyflawni hyn. Mae hyn yn dibynnu ar arweinyddiaeth effeithiol a chlir ac mae hyn, yn bennaf yn cael ei wneud gan yr uwch-dîm rheoli. (Estyn, 2016, t.23).

Yn olaf, mae’n bwysig ‘adolygu effaith’. Wrth gyfeirio yn ôl at y syniad bod y CDY yn ddogfen gylchred, mae hyn yn agwedd hollbwysig o asesu deilliannau yn ôl y blaenoriaethau a phenodwyd gan yr hunanwerthusiad. Argymhellir bod hyn yn digwydd o leiaf yn flynyddol er mwyn asesu effeithiolrwydd y CDY a gwelliant (Llywodraeth Cymru, 2014).

Yn dilyn cwblhad y gylchred, mae’n cael ei ail-gychwyn gan ddilyn yr un camau. Dadleua Sidorkin (2011) bod CDY yn ffocysu’n ormodol ar y nod terfynol, ond ni ddylai ysgolion ystyried terfyn i’r cynllun. Mae cyflawni’r blaenoriaethau yn gam tuag at y nod a gwelliant, ond nid hyn yw’r terfyn. Mae’n annatol bod ysgolion yn parhau i weithredu ar dargedau trwy hunanwerthuso er mwyn gwella arfer a safonau.

Y flaenoriaeth a ffocysir arni ar gyfer yr aseiniad hwn ydy “Gwella’r ddarpariaeth ar gyfer dysgu awyr agored i ddisgyblion yn y Cyfnod Sylfaen a Chyfnod Allweddol 2” (CDY Ysgol A, 2020, t.3) Penodwyd y flaenoriaeth yma o ganlyniad i argymhellion Estyn (2020) yn dilyn ei harolygiad, gan nodi’n benodol bod angen sicrhau mwy o’r cyfleoedd yma i Gyfnod Allweddol 2.

Mae yna waith ymchwil helaeth wedi cymryd lle ar y defnydd o addysgu yn yr ardal allanol, a’r buddion o wneud hyn, yn enwedig yn y blynyddoedd diweddar. Honna Llywodraeth Cymru (2014, t.3) “Mae profiadau yn yr awyr agored yn rhan hanfodol o blentyndod cynnar a chwarae yw’r ffordd fwyaf effeithiol a pherthnasol o ddarparu’r profiadau hynny.” Mae hyn yn amlwg yn agwedd sy’n hanfodol i ysgolion gynnwys yn eu cynllunio ac addysgu er mwyn sicrhau profiadau addysgol i bob plentyn.

Anelwyd llawer o’r gwaith ymchwil tuag at y defnydd o’r awyr agored yn y Cyfnod Sylfaen. Gwreiddia hyn o’r ffaith bod mwy o gyfleoedd i ddisgyblion yn y Cyfnod Sylfaen “dysgu trwy chwarae” ac mae dysgu yn yr awyr agored, yn aml, yn dod law yn llaw gyda hyn. Noda Llywodraeth Cymru (2009) bod ymgymryd mewn gweithgareddau awyr agored yn cynnig cyfleoedd i ddisgyblion datblygu yn “gymdeithasol, corfforol, creadigol, diwylliannol a phersonol” sydd yn ei tro yn datblygu’r plentyn yn gyfannol.

Er hyn, dadleua rhai nid yw’r cwricwlwm statudol yn caniatáu digonedd o gyfleoedd i ddarparu’r addysg yn yr awyr agored, yn enwedig yng Nghyfnod Allweddol 2. Dengys gwaith ymchwil ‘Outdoor Classroom Day’ (2018) bod 45% o athrawon yn nodi bod pwysau’r cwricwlwm yn eu hatal rhag cynllunio ac addysgu yn yr ardal allanol, ac felly nid yw disgyblion yn derbyn y cyfleoedd yma.
Yn amlwg, gyda’r Cwricwlwm Newydd i Gymru ar y gweill, ac wedi’i ymgorffori mewn nifer o ysgolion erbyn hyn, gweler gwelliant sylweddol yn y maes hwn. Cefnoga Estyn (2019) hyn trwy nodi arfer da Ysgol Crwys gan nodi bod “dysgu yn yr awyr agored wedi cael effaith gadarnhaol ar les disgyblion a’u hagweddau at ddysgu.”

Wrth i ysgol A fynd ati i wella’r agwedd yma, dilynir y camau a nodwyd yn yr adolygiad llenyddiaeth, sef hunanwerthuso, cynllunio strategol, gweithredu ac yna adolygu effaith. Caniataodd hyn cyfleoedd iddynt weithredu ar y targedau mewn ffordd effeithiol a myfyriol.

Y cam gyntaf yn broses Ysgol A oedd hunanwerthuso, lle ddefnyddiwyd yr hyn a nododd Estyn (2020) yn ei hadroddiad i asesu beth oedd targedau’r ysgol. Nodwyd yr ysgol y defnyddiwyd trafodaethau gyda disgyblion, arsylwi gwersi a monitro cynlluniau i hunanasesu hefyd. Wrth ystyried yr hyn a nododd Education Scotland (2015) mae cam hunanwerthuso ysgol A yn sicr yn effeithiol trwy ystyried barn y disgyblion a defnyddio ffynonellau dilys i drionglu’r data er mwyn ffurfio blaenoriaethau.

Yn dilyn hyn, mae’r ysgol yn cynllunio’n strategol gan ddefnyddio’r hunanwerthusiad i drafod “ble rydym ni arni ar hyn o fryd, targedau a meini prawf llwyddiant ac yna ffynonellau tystiolaeth” (CDY Ysgol A, 2020, t.26). Cydnabydda’r ysgol bod angen ffocysu’n benodol ar ddarpariaeth awyr agored i ddisgyblion Cyfnod Allweddol 2 a sicrhau cysondeb rhwng pob dosbarth yn yr ysgol. Bwriadwyd gwneud hyn trwy gynllunio amserlen sy’n cynnwys y gweithgareddau ardal allanol, datblygu sgiliau annibynnol disgyblion Cyfnod Allweddol 2 a chreu ardaloedd ‘lles’ a ‘darganfod’ yn yr ardal allanol. Cefnoga Pratt (2020) hyn trwy dynnu sylw at y “Five Ways to Wellbeing” sy’n cynnwys cadw dysgu, cysylltu, bod yn heini, cymryd sylw a rhoi. Mae’r rhestr wedi’i gwmpasu o amgylch yr awyr agored gan nodi bod ymgymryd yn y camau o fewn yr awyr agored yn cyfrannu’n sylweddol at les plant, pobl ifanc ac oedolion.

Mae’r adran “ffynonellau tystiolaeth” ar Gynllun Datblygu Ysgol A yn ychwanegiad effeithiol iawn gan dynnu sylw at sut y mae’r ysgol wedi casglu gwybodaeth i gefnogi’r penderfyniadau yma, sef yr hunanwerthusiad. Cefnoga Chukwumah (2015) hyn trwy nodi bod defnyddio tystiolaeth i gefnogi syniadau yn rhan annatol o wella ysgol a chynnig profiadau i weithredu ar dargedau.
Er hyn, wrth ddadansoddi camau’r ysgol wrth hunanwerthuso, ni welir cam sy’n nodi yn union beth yw bwriad Ysgol A a ble hoffen nhw gyrraedd erbyn diwedd y gylchred. Yn ôl Hanover Research (2014, t.5), mae angen nodi nodau a meincnodau dichonadwy yn CDY er mwyn sicrhau bod pawb yn ymwybodol o bwrpas y Cynllun a rhannu’r weledigaeth.   

Wrth nodi’r camau ar gyfer gwelliant ar y CDY, mae Ysgol A yn cynnwys yr holl fanylion allweddol megis pwy sy’n gyfrifol am y camau, pryd bwriadwyd cychwyn arni, pryd y bwriadwyd gorffen arni, cyllid a ffynhonnell y cyllid. Dengys arfer da Estyn (2018) bod ysgolion ac arweinwyr sy’n cofnodi’r holl fanylion ar eu CDY yn arwain at well tebygolrwydd o lwyddo. Mae hyn hefyd yn cynyddu’r ymdeimlad o gymuned yr ysgol wrth i bawb cymryd ymlaen eu rôl nhw. Er hyn, mae’r rhanddeiliaid ar gyfer y camau gweithredu yn cynnwys staff dysgu’r ysgol yn unig, megis staff y Cyfnod Sylfaen, staff Cyfnod Allweddol 2 ac arweinwyr meysydd dysgu ac felly nid oed cyfleoedd i gynnwys disgyblion, llywodraethwyr a staff ehangach yr ysgol. Mae cynnwys rhanddeiliaid ychwanegol megis llywodraethwyr yn cynnig cyfleoedd i ystyried persbectif amgen gyda golygfa ehangach ac yn aml maent yn cael eu cyfeirio at fel “ffrindiau beirniadol” (Brighthouse & Woods t.5)

Un ffordd mae’r ysgol yn bwriadu cyflawni’r flaenoriaeth ydy sicrhau cydweithrediad cyson rhwng athrawon Cyfnod Sylfaen a Chyfnod Allweddol 2 lle cynigir cyfleoedd iddynt rannu arfer da a syniadau. Dengys llenyddiaeth bod cydweithrediad yn rhan hanfodol o wella arfer yn ysgolion (McCarthy & Bagaeen, 2014). Wrth ystyried yr adolygiad llenyddiaeth lle ddarganfyddir nid oes gymaint o waith ymchwil o ran addysgu yn yr ardal allanol i Gyfnod Allweddol 2, mae’r syniad o athrawon y ddau gyfnod yn cydweithio yn ffordd o wella dealltwriaeth ac arfer.

Yn dilyn hyn, bwriad Ysgol A yw i “Adolygu Effaith”. Er nid ydy’r ysgol wedi cyrraedd y cam yma yn y broses yn lawn, mae gan yr ysgol cynlluniau strategol, yn ogystal ag “arwyddion diriaethol o gynnydd yn erbyn cerrig milltir” (CDY Ysgol A, 2020, t.28) sy’n cymryd lle yn dymhorol. Cefnoga Estyn (2012) y syniad o wneud hyn trwy argymell y dylai ysgolion asesu a monitro strategaethau yn dymhorol. Trwy wneud hyn, gellir cymharu ble mae’r ysgol wedi cyrraedd o ran y flaenoriaeth a sut y gellir gweithredu ar hyn.

Defnyddia’r ysgol awdit wedi’i gwblhau gan y ddau gyfnod allweddol i adolygu’r effaith gan gymharu canlyniadau’r awdit pob tymor i asesu os oes gwelliant yn bodoli. Mae’r wybodaeth yma’n cael ei ddefnyddio i ychwanegu at y “Blaenoriaethau a Thargedau Lefel Uwch” ar gyfer 2021-2023. Wrth ystyried y camau gweithredu a chanlyniadau’r awdit cyn belled, mae’n debygol iawn y bydd Ysgol A yn llwyddo i gyflawni’r flaenoriaeth yma.

Yn sicr, mae CDY Ysgol A yn effeithiol ac wedi’i gynllunio mewn modd strategol a realistig. Mae’r cynllunio yn dilyn y camau a awgrymwyd gan Lywodraeth Cymru ac yn cynnwys yr holl fanylion sydd angen i’r ysgol lwyddo a chyrraedd ei thargedau.

Gan ddefnyddio’r wybodaeth a dysgwyd wrth ymchwilio i gynlluniau datblygu ysgol, mae’n amlwg i weld bod y CDY yn rhan allweddol o ddatblygiad ysgol. Wrth ystyried hyn, efallai ei fod yn syniad i gynnwys agweddau ohoni ym mywyd pod dydd yr ysgol, gan gynnwys ym mywydau’r disgyblion. Dengys arfer da Estyn (2018) bod cyflwyno agweddau o flaenoriaethau’r CDY i ddisgyblion yn hynod o effeithiol wrth iddynt fod yn rhan o’r weithredu a gwelliant yma. Mae ysgolion llwyddiannus yn creu “arddangosiadau dosbarthiadau a choridorau, gan gynnwys capsiynau sy’n crynhoi’r targedau CDY mewn iaith hawdd i blant ei deall.” Golyga hyn bod y disgyblion, staff ac ymwelwyr yn gweld y blaenoriaethau yn ddyddiol ac yn arddangos ffocws clir i gymell pob un i weithio tuag at y targedau yma. Efallai trwy wneud hyn yn Ysgol A, bydd hyn yn caniatau i’r holl rhanddeiliaid bod yn rhan o’r weithredu ac yn annog pawb i ymgymryd mewn gweithgareddau yn yr awyr agored.

Yn ogystal, efallai y bydd gwneud fwy o ddefnydd o gasglu a dadansoddi data yn cefnogi’r blaenoriaethau a chyfiawnhau'r camau gweithredu er mwyn adolygu effaith yn well. Yn aml iawn, mae ysgolion yn defnyddio data crynodol mewn perthynas â chynlluniau datblygu ysgol er mwyn gosod blaenoriaethau ac adolygu effaith, ond honna Schildkamp (2018) bod yna sawl gwahanol ffynhonnell y gellir defnyddio i gefnogi hyn. Gan ddefnyddio’r model ‘proses ailadrodd o welliant’ casglwyd tair math o ddata megis canlyniadau asesiadau, trafodaethau anffurfiol ac ymchwil addysgol. Yna, defnyddir y data yma i ymgymryd mewn proses o ‘gwneud synnwyr’ lle cwestiynir beth mae’r data yma yn golygu wrth ystyried blaenoriaethau’r ysgol. Mae’r holl wybodaeth yma’n cael ei ddefnyddio i fwydo mewn i’r dadansoddiad cyn ail-gychwyn y gylchred. Gan ddefnyddio model tebyg, gall Ysgol A cyfiawnhau ei blaenoriaethau a chamau gweithredu gyda data a fydd yn cynyddu effeithiolrwydd y CDY yn ogystal â chyfrannu’n sylweddol at y cam ‘Adolygu effaith’.

Un awgrymiad arall gall fod yn ddefnyddiol ydy gwneud mwy o ddefnydd o’r holl rhanddeiliaid sy’n gysylltiedig â’r ysgol. Noda’r NASBM (2018) mewn amser o newidiadau parhaus a hyd yn oed mwy o graffu ar ysgolion, mae’n bwysicach nag erioed bod ysgolion yn gwneud cysylltiadau cryf gyda rhanddeiliaid ac yn cydweithio’n agos gyda nhw er mwyn gwneud gwelliannau sylfaenol. Y prif rhanddeiliaid mewn ysgolion sy’n cyfrannu at ddatblygiad y disgyblion yw rhieni. Wrth ddadansoddi CDY Ysgol A, nid oes llawer o bwyslais ar gynnwys rhieni yn y penderfyniadau a does dim sylw o gwbl yn cael ei dynnu atynt ar gyfer y flaenoriaeth a ddewiswyd. Dengys gwaith ymchwil Whalley (2007) bod plant â rhieni sydd yn ymwneud â bywyd ysgol yn fwy tebygol o lwyddo a datblygu. Felly, mae’n amlwg bod cyfranogiad rhieni yn agwedd sylweddol o welliant ysgol.

I grynhoi, prif bwriad yr aseiniad yma oedd trafod sut mae ysgol A wedi datblygu’r flaenoriaeth:

“Gwella’r ddarpariaeth ar gyfer dysgu awyr agored i ddisgyblion yn y Cyfnod 
Sylfaen a Chyfnod Allweddol 2”
(CDY Ysgol A, 2020, t.14)

Ymchwiliwyd i’r gwaith llenyddiaeth a fu’n nodi beth yw pwrpas CDY a pha strategaethau yw’r fwyaf effeithiol wrth ystyried y cynllunio strategol. Yn ogystal, defnyddiwyd gwaith llenyddol i ddyfnhau dealltwriaeth o’r defnydd o’r awyr agored, yn enwedig yng Nghyfnod Allweddol 2. O’r gwaith ymchwil, canfyddir nad oes llawer o waith ymchwil i gefnogi addysgu yn yr ardal allanol i Gyfnod Allweddol 2 ac roedd hyn yn ddefnyddiol tu hwnt wrth ystyried sut yr oedd Ysgol A yn bwriadu defnyddio cydweithrediad rhwng y ddau gyfnod i oresgyn hyn.

O’r profiad, dysgais fod y CDY yn elfen allweddol o addysg ac yn cynnig cyfleoedd i wella arfer trwy gydweithio. Mae’n hynod bwysig bod yr holl rhanddeiliaid gan gynnwys staff yr ysgol, disgyblion, rhieni, llywodraethwyr a’r gymuned ehangach yn chwarae rolau blaenllaw yn y broses o gynllunio CDY. Bwriadaf ddefnyddio’r hyn a ddysgais o’r aseiniad yma i ddyfnhau fy nealltwriaeth o sut i wella ysgol a sut i gynnwys rhanddeiliaid yn y broses.

